บลจ.วรรณเล็งออกกองทุนต้านคอร์รัปชั่น
บลจ.วรรณ ยกระดับระบบงาน พร้อมรับ AUM เกิน 1 แสนล้าน ลูกค้าเพิ่ม 20% เล็งออกกองทุนต้านคอร์รัปชั่น
11 ก.พ. 2559

บลจ.วรรณ ยกระดับระบบงาน พร้อมรับ AUM เกิน 1 แสนล้าน ลูกค้าเพิ่ม 20% เล็งออกกองทุนต้านคอร์รัปชั่น
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ปีนี้จะมีการปรับปรุงและยกระดับระบบงานเพื่อรองรับการซื้อขายหน่วยลงทุนผ่านโทรศัพท์ ผ่านเว็บไซต์ และทำให้การซื้อขายหน่วยลงทุนผ่านตัวแทนขายทำได้สะดวกและง่ายมากขึ้น เพื่อรองรับสินทรัพย์ภายใต้การจัดการ (AUM) มากกว่า 1 แสนล้านบาท
นอกจากนี้ นายวิน คาดว่าจะทำให้ลูกค้าที่ซื้อขายหน่วยลงทุนต่อเนื่องเพิ่มขึ้นอีก 20% จากปัจจุบันที่มีลูกค้าซื้อขายต่อเนื่องประมาณ 1 หมื่นราย จากจำนวนลูกค้าที่เปิดบัญชีทั้งหมด 4.9 หมื่นราย
ทั้งนี้ เมื่อสิ้นเดือน ม.ค. 2559 บลจ.วรรณ มี AUM ประมาณ 9.4-9.5 หมื่นล้านบาท เพิ่มขึ้นจาก 8.21 หมื่นล้านบาท เมื่อสิ้นปี 2558 ซึ่งถือว่าทำได้มากกว่าเป้าหมายปีนี้แล้ว
“เมื่อปี 2558 AUM เราลดลงประมาณ 6% เนื่องจากตลาดหุ้นทั่วโลกปรับลดลงประมาณ 10% ซึ่งเรามีสินทรัพย์ประมาณ 40-50% ของสินทรัพย์ทั้งหมด จึงถูกกระทบไปด้วย ในขณะเดียวกันเราคุมเข้มการออกกองทุนตราสารหนี้ เพราะเชื่อว่าในภาวะที่เศรษฐกิจเติบโตจนถึงระดับที่อิ่มตัวชัดเจนจะทำให้มีหนี้เสียมากขึ้น” นายวิน กล่าว
นอกจากนี้ ยังเป็นผลมาจากการจัดสรรเงินลงทุนใหม่ของนักลงทุนสถาบัน จึงดึงเม็ดเงินที่ลงทุนในตราสารหนี้ออกไปในช่วงปลายปี และในขณะนี้กลับมาลงทุนหุ้นแล้ว เพราะฉะนั้นเงินที่ออกไปกว่า 1 หมื่นล้านบาท กลับเข้ามาเกือบครบแล้ว
“แม้ว่า AUM จะหายไปเพราะสิ่งที่เราแนะนำลูกค้า แต่กำไรบริษัทยังเติบโตต่อเนื่อง โดยปี 2558 เพิ่มขึ้น 35% จากปีก่อน และในปีนี้ตั้งเป้าเพิ่ม 10% โดยยังยึดประโยชน์ของนักลงทุนเป็นที่ตั้ง” นายวิน กล่าว
นายวิน กล่าวว่า ปี 2559 มีแผนที่จะขยายฐานลูกค้าทุกกลุ่มธุรกิจ โดยกองทุนรวมจะเพิ่มช่องทางจำหน่ายผ่านธนาคารทหารไทยและธนาคารสแตนดาร์ดชาร์เตอร์ดในครึ่งปีหลัง พร้อมกับออกกองทุนที่มีรูปแบบเฉพาะ เช่น กองทุนเน้นลงทุนธุรกิจที่มีธรรมาภิบาลและไม่คอร์รัปชั่น และกองทุนเน้นลงทุนหุ้นกลุ่มโรงพยาบาลในประเทศและอาเซียน
“ปีนี้ยังมีแผนที่จะออกทรัสต์เพื่อการลงทุนในอสังหาริมทรัพย์ (รีท) มูลค่ารวมประมาณ 3,000 ล้านบาท และมีกองทุนรวมอสังหาริมทรัพย์ที่มีโอกาสแปลงเป็นรีท 2 กองทุน ได้แก่ ไทยแลนด์ โฮสพีทาลิตี้ (TLHPF) และทรัพย์ศรีไทย สมาร์ท สโตเรจ (SSTSS) ซึ่งต้องรอดูรายละเอียดในร่างประกาศกระทรวงการคลังก่อน” นายวิน กล่าว
นอกจากนี้ เมื่อปี 2558 ได้จัดตั้งกองทุนร่วมทุนมูลค่า 1,000 ล้านบาท ซึ่งจะเริ่มลงทุนได้ในปีนี้ โดยเน้นร่วมทุนในธุรกิจด้านเทคโนโลยีและนวัตกรรม